To personer i en personbil var lørdag eftermiddag involverede i et færdselsuheld på motorvej E45 syd for Hobro i sydgående retning. Her skred bilen af vejen og ramte autoværnet. - Der er tale om et solouheld, formentlig på grund af akvaplaning, siger Poul Fastergaard, der er vagtchef ved Nordjyllands Politi. Meldingen, der i første omgang lød på, at der var fastklemte, kom klokken 15.50. De to personer slap fra uheldet uden skrammer. Efterfølgende var motorvejen kortvarigt spærret, mens der blev rydder op på stedet. Klokken 16.45 er der igen åbent for trafik.

Opsummering:
Motorvej E45 var kortvarigt spærret lørdag eftermiddag efter et solouheld.